ზლინი
ზლინი (ჩეხ. Zlín) 1949—1990 წლებში გოტვალდოვი — ქალაქი ჩეხეთში, ზლინის მხარეში, სამხრეთ-აღმოსავლეთ მორავიაში. ქალაქის თანამედროვე განვითარება მჭიდროდაა დაკავშირებული ფეხსაცმლის კომპანია „ბატასთან“. მეორე მსოფლიო ომის შემდეგ, ბატას ბრწყინვალე მენეჯმენტითა და თანამედროვე ურბანიზმით ზლინი ცნობილი გახდა უჩვეულო სოციალური სქემით. წერილობით დოკუმენტებში ზლინი პირველად 1322 წელს იხსენიება. 1397 წელს ქალაქად გამოცხადდა. ზლინმა სწრაფი ზრდა მაშინ დაიწყო, როდესაც 1894 წელს ტომას ბატამ ფეხსაცმელების ფაბრიკა გახსნა, რა დროსაც მისი მოსახლეობა 3 000 ადამიანს შეადგენდა. ბატას საწარმო პირველ მსოფლიო ომში ავსტრია-უნგრეთის არმიას ამარაგებდა, რადგან ეს რეგიონი მაშინ ავსტრია-უნგრეთის იმპერიის შემადგენლობაში შედიოდა. კომპანიის თვალშისაცემი ეკონომიკური ზრდისა და მუშების მზარდი კეთილდღეობის გამო, 1923 წელს ტომას ბატა ზლინის მერად აირჩიეს. ბატა ქალაქს თავისი ხედვებით აპროექტებდა, სანამ 1932 წელს გარდაიცვლებოდა; ამ დროისთვის ზლინის მოსახლეობა უკვე 35 000 ადამიანს შეადგენდა. 1948 წელს, ზლინს რამდენიმე გარეუბანი გამოეყო, რომელსაც ჩეხოსლოვაკიის პირველი კომუნისტი პრეზიდენტის — კლემენტ გოტვალდის პატივსაცემად გოტვალდოვი ეწოდა. 1990 წელს მთლიან ქალაქს ზლინი ეწოდა.